KIRJALLINEN KYSYMYS E-1988/01 esittäjä(t): Dorette Corbey (PSE) ja Jan Wiersma (PSE) komissiolle. Kansainvälisen siviili-ilmailujärjestön (ICAO) 33. yleiskokous (25. syyskuuta - 5. lokakuuta 2001).



Virallinen lehti nro 040 E , 14/02/2002 s. 0156 - 0156



KIRJALLINEN KYSYMYS E-1988/01 esittäjä(t): Dorette Corbey (PSE) ja Jan Wiersma (PSE) komissiolle (6. heinäkuuta 2001) Aihe: Kansainvälisen siviili-ilmailujärjestön (ICAO) 33. yleiskokous (25. syyskuuta - 5. lokakuuta 2001) Parlamentti hyväksyi 14. joulukuuta 2000 päätöslauselman komission tiedonannosta neuvostolle, Euroopan parlamentille, talous- ja sosiaalikomitealle ja alueiden komitealle - Ilmailupolttoaineiden verotus(1). Siinä parlamentti kehotti puheenjohtajavaltiota ja komissiota pitämään parlamentin täysin tietoisena ICAO:n 33:nnesta yleiskokouksesta, joka on suunniteltu pidettäväksi 25. syyskuuta - 5. lokakuuta 2001. Kun otetaan huomioon ilmastoon liittyvät ongelmat ja ilmailun vaikutus hiilidioksidipäästöihin, ICAO:n kokous vaikuttaa - erityisesti, kun otetaan huomioon kestävää kehitystä koskeva EU:n strategia - hyvältä mahdollisuudelta toteuttaa konkreettisia toimenpiteitä kasvihuonekaasujen päästöjen vähentämiseksi lentoliikenteessä. 1. Voiko komissio ilmoittaa, mikä tulee olemaan EU:n osuus erityisesti lentokoneiden polttoaineiden valmisteveron suhteen? Mitä muita toimenpiteitä EU ehdottaa ilmailun hiilidioksidipäästöjen vähentämiseksi? Miten EU suhtautuu Boeingin suurinopeuksisen lentokoneen (Sonic Cruiser), joka käyttää 35 prosenttia enemmän polttoainetta kuin tavalliset lentokoneet, kehittämiseen (ks. The Times, 19. kesäkuuta 2001)? 2. Aikooko komissio ilmoittaa parlamentille ajoissa ennen ICAO:n 33:tta yleiskokousta EU:n panoksesta? Jos näin on, milloin, millä tavoin ja kenen toimesta tämä tapahtuu? 3. Aikooko komissio ilmoittaa parlamentille ICAO:n 33:nnen yleiskokouksen loppumisen jälkeen sen tuloksista? Jos näin on, milloin, millä tavoin ja kenen toimesta tämä tapahtuu? (1) KOM(2000) 110 - C5-0207/2000 - 2000/2114(COS). Loyola de Palacion komission puolesta antama vastaus (6. syyskuuta 2001) Puheenjohtajavaltio Belgia aikoo esittää Kansainvälisen siviili-ilmailujärjestön (ICAO) 33. yleiskokouksessa yhteisön ja sen jäsenvaltioiden puolesta asiakirjoja useista eri aiheista. Ympäristösuojelun alalla (esityslistan 14. kohta) Belgia aikoo ottaa esille ilma-alusten melun, ilma-alusten päästöt ja markkinapohjaiset toimenpiteet. Markkinapohjaisten toimenpiteiden osalta Belgia aikoo kannustaa kehittämään kansainvälistä ilmailua varten lyhyellä aikavälillä sovellettavia käytännön ohjeita, keinoja päästöjen vähentämiseksi, kuten vapaaehtoiset sopimukset, ilmailupolttoaineverot ja päästöihin liittyvät maksut, sekä pitkällä aikavälillä toteutettavan avoimen päästökauppaohjelman, joka on yhdenmukainen Kioton pöytäkirjan periaatteiden kanssa. Komissio aikoo myös jatkaa ICAOn työn tukemista sekä kehittää tarvittaessa jäsenvaltioiden ja Euroopan parlamentin kanssa Euroopan laajuista politiikkaa ja toimenpiteitä. Boeingin ehdotus kehittää Sonic Cruiser korostaa, kuinka tärkeää on laatia sekä Euroopassa että maailmanlaajuisesti täytäntöön pantavia ympäristöstandardeja ja taloudellisia kannustimia polttoainetaloudellisemman ilma-aluksen kehittämiseksi. Komissio esitti 2. heinäkuuta 2001 pidetyssä Euroopan parlamentin täysistunnossa antamassaan julkilausumassa pääpiirteissään kantansa tulevaa ICAOn yleiskokousta varten. Edellä mainitut asiakirjat toimitetaan parlamentille heti kun neuvosto on hyväksynyt ne ja ne on annettu ICAOlle. Komissio tiedottaa parlamentille yleiskokouksen tuloksista toimivaltaisten parlamentaaristen elinten pyytämällä tavalla.